b'\n_START_ARTICLE_\nSibulak\xc3\xbcla\n_START_SECTION_\nAjalugu\n_START_PARAGRAPH_\n1699. aastal koostatud atlasest on n\xc3\xa4ha, et Sibulak\xc3\xbcla piirkond oli kruntideks jagatud juba enne P\xc3\xb5hjas\xc3\xb5da. Tolleaegne t\xc3\xa4navav\xc3\xb5rgustik on s\xc3\xa4ilinud t\xc3\xa4nap\xc3\xa4evalgi, v\xc3\xa4lja arvatud R\xc3\xa4vala puiestee piirkond, mis purustati t\xc3\xa4ielikult 1944. aasta m\xc3\xa4rtsipommitamise k\xc3\xa4igus._NEWLINE_Praegune Liivalaia t\xc3\xa4nav m\xc3\xa4rkis 19. sajandil linna tihedama asustusega ala piiri. Hoonestamine sellest t\xc3\xa4navast l\xc3\xb5una poole sai alguse Sibulak\xc3\xbcla suunast, mis t\xc3\xa4hendas, et asumi piirid ulatusid varem ka teisele poole Liivalaia t\xc3\xa4navat. Minevikus on asumi territoorium ulatunud ka teisele poole A. Lauteri t\xc3\xa4navat ja Kentmanni t\xc3\xa4navat. Sibulak\xc3\xbcla asumi t\xc3\xa4nap\xc3\xa4evased piirid m\xc3\xa4\xc3\xa4rati \xc3\xa4ra 1993. aastal._NEWLINE_Asumi t\xc3\xa4navad on eri aegadel kandnud erinevaid nimesid. Kentmanni t\xc3\xa4nav on arvatavasti saanud nime Kentmanni ja Sakala t\xc3\xa4nava nurgal asunud vaestekooli juhataja Wilhelm Gottfried Kentmanni j\xc3\xa4rgi. See t\xc3\xa4navanimi oli kasutusel juba 1885. aastal. Varem on Kentmanni t\xc3\xa4nav kandnud ka Hospidali t\xc3\xa4nava nime, sest see t\xc3\xa4nav viis Priihospidali juurde. Hiljem on t\xc3\xa4nav kandnud l\xc3\xbchikest aega ka Konstatin P\xc3\xa4tsi, Hermann G\xc3\xb6ringi ja Jaan Kreuksi nime._NEWLINE_Kaupmehe t\xc3\xa4nav on arvatavasti saanud nime nende vene kaupmeeste j\xc3\xa4rgi, kes elasid sellel t\xc3\xa4naval 19. sajandil. Kauka t\xc3\xa4nava nimi on m\xc3\xb5jutatud Kaupmehe t\xc3\xa4nava omast. Kaupmehe t\xc3\xa4nav kandis aastatel 1959\xe2\x80\x931990 Hans P\xc3\xb6\xc3\xb6gelmanni nime. _NEWLINE_Tsaariajal kandis Lembitu t\xc3\xa4nav Balesna t\xc3\xa4nava ja ka Suur-Balesna t\xc3\xa4nava nime. See t\xc3\xa4nav oli nimetatud merev\xc3\xa4e erukaptenleitnandi Nikolai Pantelejevit\xc5\xa1 Baleasnoi j\xc3\xa4rgi, kellel oli seal olnud elumaja. Vambola t\xc3\xa4navat kutsuti tollel ajal V\xc3\xa4ike-Balesna t\xc3\xa4navaks._NEWLINE_Asumis asus varem \xc3\x95una t\xc3\xa4nav, mis j\xc3\xa4i praeguse Austria suursaatkonna asukohale. See t\xc3\xa4nav h\xc3\xa4vis t\xc3\xa4ielikult 1944. aasta m\xc3\xa4rtsipommitamise k\xc3\xa4igus ning kustutati t\xc3\xa4navate nimekirjast._NEWLINE_Aastate jooksul on Sibulak\xc3\xbcla asumis tegutsenud mitmesuguseid organisatsioone. 1920. aastatel tegutsesid seal Sionistide T\xc3\xb6\xc3\xb6organisatsioon Hitachdut ning Tallinna Vene Kaunite Kunstide Harrastajate Selts Gusli. Asumis on tegutsenud ka Eesti Antroposoofiline Selts ja O\xc3\x9c Raadio-Ringh\xc3\xa4\xc3\xa4ling.\n_START_SECTION_\nOlulisemad objektid\n_START_PARAGRAPH_\nSibulak\xc3\xbcla asumis asuvad V\xc3\xa4lisministeerium, Teadlaste maja ja Ol\xc3\xbcmpia hotell. Asumi keskne haljasala on Lembitu park.\n_START_SECTION_\nSibulak\xc3\xbcla asumi t\xc3\xa4navad\n_START_PARAGRAPH_\nSibulak\xc3\xbclas asuvad Kauka t\xc3\xa4nav, Kaupmehe t\xc3\xa4nav, Kentmanni t\xc3\xa4nav, A. Lauteri t\xc3\xa4nav, Lembitu t\xc3\xa4nav, Liivalaia t\xc3\xa4nav ja Vambola t\xc3\xa4nav.'